Diari Oficial de la Generalitat Valenciana


Sumari del DOGV 2886, del 10-12-1996 (1996/840283)

RESOLUCIÓ de 4 de març de 1996, de la directora general de Qualitat Ambiental sobre declaració d'impacte ambiental.
-------------------------------------------------------------------------------------------------------------------

### Dades del document

Número de DOGV
:   2886

Data del DOGV
:   10-12-1996

Secció del DOGV
:   ALTRES DISPOSICIONS

Número del document
:   1996/840283


Data del document
:   04-03-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 4 de març de 1996, de la directora general de Qualitat Ambiental sobre declaració d'impacte ambiental.  
Vist l'expedient 030/96-AIA, sobre el projecte: Supressió de la travessia de Picassent (B-97), de la carretera VP-3065 de Turís a Silla, promogut per la Diputació de València.  
Vist que l'objecte del projecte consisteix a traure fora de la població de Picassent l'actual travessia de la VP-3065, dissenyant una nova traça amb una secció 7/10 (carrils de 3,5 m., voreres d'emergència d'1,5 m. i bermes de 0,5 m.), i velocitat específica de 80 km/h, partint d'una glorieta existent al Camí de Torrent i acabant en la VP-3065, amb una longitud aproximada de 1.300 m. La nova carretera travessarà el canal Xúquer-Túria i la línia de ferrocarril València-Castelló de la Ribera.  
Vist que, en data 26 de gener de 1996, la Diputació de València va remetre el projecte i l'estudi d'impacte ambiental (annex núm. 1.2.20).  
Vist que, en data 2 de febrer de 1996, es van consultar els següents organismes:  
- Direcció General de Patrimoni Artístic de la Conselleria de Cultura.  
- Servei de Protecció Civil i Coordinació de Comunicacions, pertanyent a la Conselleria de Administració Pública.  
- Direcció Territorial de Medi Ambient de València.  
- Ajuntament de Picassent.  
Vist que, en data 14 de febrer de 1996, tècnics d'aquest servei van visitar la zona d'actuació per tal de contrastar-hi la informació rebuda.  
Vist que el projecte i l'estudi d'impacte ambiental han estat exposats al públic i s'ha publicat l'anunci corresponent en el BOP núm. 119 de data 20 de maig de 1995, i s'ha remés la documentació a l'Ajuntament de Picassent.  
Durant el termini d'exposició pública es van rebre algunes al·legacions, de les quals cap deduir que no hi ha problemes ambientals per a l'execució del projecte, tal com s'indica en el certificat de la Diputació de València, de data d'entrada en aquesta Conselleria 26 de gener de 1996.  
Vist que fins avui no s'ha rebut resposta a cap de les consultes efectuades.  
Atès que el projecte examinat constitueix un dels supòsits fàctics en els quals resulta preceptiva la formulació d'una estimació d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta Llei.  
Atès que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental  
Primer  
Estimar acceptable, a l'únic efecte ambiental, el projecte: Supressió de la travessia de Picassent (B-97), de la carretera VP-3065 de Turís a Silla, promogut per la Diputació de València, d'acord amb allò establert en la documentació aportada i les condicions i precisions següents:  
1) Els materials de préstec que resulten necessaris per a la construcció de les obres, procediran de pedreres o llocs d'extracció ambientalment correctes i convenientment legalitzats i el director de les obres haurà de vigilar aquesta legalitat i no permetre cap extracció indiscriminada.  
En cap cas no es permetrà l'extracció de materials de pedreres que no siguen legals.  
Si és inevitable l'obertura de noves pedreres o reobertura d'altres actualment abandonades, aquestes hauran de comptar amb els pertinents permisos legals per a la seua explotació i restauració, incloent-hi la corresponent declaració d'impacte ambiental emesa per aquesta Conselleria.  
2) Els materials sobrants, procedents de les obres que no s'hi utilitzen, es depositaran en abocadors de residus inerts, perfectament identificats i legalitzats. Si calguera habilitar un de nou per a aquesta finalitat, s'haurà de sotmetre al procediment d'avaluació d'impacte ambiental.  
3) Si durant els treballs es trobaren restes arqueològiques, arquitectòniques, etnològiques i en general qualsevol vestigi de valor cultural, es comunicaran a la Direcció General de Patrimoni Artístic, de la Conselleria de Cultura, d'acord amb la Llei 16/1985 de Patrimoni Històric Espanyol.  
4) L'adjudicatari de l'obra, abans d'iniciar les obres, presentarà a la direcció facultativa per a la seua remissió a aquesta direcció general el pla d'obres en el qual detallarà suficientment la localització d'instal·lacions, camins d'obra, runams, zones de préstec de materials i d'extracció d'aquests.   
5) Durant l'explotació de la nova carretera, els nivells màxims d'immissió sonora mesurats a 2 metres de les façanes de les cases i edificacions existents, no sobrepassaran els 55 dB(A) durant la nit (de 23 a 7 h.), i els 65 dB(A) durant el dia (de 7 a 23 h.). En cas que siguen superats, s'idearan i executaran les mesures necessàries addicionals per a reduir-los, de manera que no s'assolisquen els límits anteriors.  
6) Per a la ubicació d'àrees destinades a parc de maquinària, plantes d'àrids o mescles bituminoses i en general instal·lacions auxiliars afins la construcció de la nova traça, s'aprofitaran zones desproveïdes de vegetació natural i s'evitaran tot tipus de llits. Així mateix, queda prohibit qualsevol tipus d'abocament, sòlid o líquid. Si accidentalment aquest es produïra, s'efectuarà una immediata neteja i adequació, les despeses de la qual aniran a càrrec del contractista, sota la supervisió i el control d'aquesta Conselleria.  
7) En els documents que es redacten per a l'adjudicació de l'obra, haurà de figurar l'obligatorietat, per part de l'empresa adjudicatària de les obres, del compliment de les mesures correctores establertes en l'estudi d'impacte ambiental com també el compliment de tot allò establert en aquesta declaració d'impacte ambiental.  
8) La direcció facultativa vetllarà perquè, una vegada executades i acabades les obres, es retiren tots aquells runams, materials sobrants i altres elements o restes d'obra que hagen estat depositats, abocats o abandonats en la zona de les obres i al seu voltant, com també l'adequació i neteja de qualsevol àrea de terreny afectada per aquestes.  
9) La introducció de modificacions de la traça o de les seues característiques respecte al projecte, mitjançant modificats a aquest, hauran de comunicar-se a aquesta direcció general, a fi d'analitzar l'efecte ambiental previsible que en poguera derivar.  
10) Durant el període de garantia de l'obra, el seu contractista mantindrà i conservarà, al seu càrrec i en perfecte estat, totes les espècies vegetals.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en la forma reglamentària.  
València, 4 de març de 1996.- La directora general de Qualitat Ambiental: Gloria Arnandis Boix.